Manises contracta dos persones desocupades ateses pel Servei d'Atenció i Seguiment per a Persones amb Trastorn Mental Greu (SASEM)
10 de gener de 2025

· L'Ajuntament de Manises aposta per la integració i el benestar de totes les persones promovent la seua inclusió real, la seua autonomia i el seu desenvolupament personal

Manises, 10 de gener de 2025-. L'Ajuntament de Manises ha incorporat a la seua plantilla dos persones amb problemes de salut mental greu ateses pel Servei d'Atenció i Seguiment per a Persones amb Trastorn Mental Greu (SASEM) de Serveis Socials municipals i que es trobaven en situació de desocupació.

Els dos nous treballadors han sigut contractats mitjançant el programa ETRAME 2024 de LABORA, per a exercir funcions d'auxiliars en la brigada municipal, com ara donar suport als oficials de pintura, fusteria, construcció i lampisteria, així com per a realitzar tasques de trasllat d'estris, muntatge i repartiment de material.

El programa té una duració de nou mesos a mitja jornada, en la modalitat de “Contractes vinculats a programes de polítiques actives d'ocupació”. Els nous treballadors van començar en els seus llocs de treball el 30 de desembre de 2024 i es preveu que finalitzen els seus contractes el 29 de setembre de 2025.

Des de Serveis Socials, juntament amb la Regidoria d'Urbanisme i l'Agència de Desenvolupament Local (ADL) de Manises, s'aposta així per la integració i el benestar de totes les persones, siga quina siga la seua condició i les seues característiques, promovent la seua inclusió real, així com fomentar la seua autonomia i desenvolupament personal mitjançant l'accés a un lloc de treball.

Aquesta és la segona vegada que Manises participa en aquest programa, una nova edició que va posar en marxa LABORA el mes d'octubre de 2024 per a la contractació de persones desocupades amb problemes de salut mental greu que estiguen sent ateses per SASEM.